kykNET Fiëstas: Kyk wie is benoem | Maroela Media
Die benoemings vir die gesogte kykNET Fiësta-toekennings in 2016 is 26 November bekendgemaak. Foto: Argieffoto.
Die kykNET Fiësta-toekennings is jaarliks 'n glansryke toekenningsgeleentheid om Suid-Afrikaanse akteurs, aktrises, regisseurs, skrywers, musikante en visuele kunstenaars te vereer. Die benoemings vir dié gesogte toekennings is op 26 November op kykNET se aktuele vermaakprogram, Flits, bekendgemaak.
Dié geleentheid, waarvoor 'n blou tapyt uitgerol word, vind op 18 Februarie 2016 plaas en sal vir die tweede keer regstreeks op kykNET uitgesaai word. Kykers kan uitsien na Pierre Breytenbach en June van Merch as aanbieders en Deon Lotz, Rozanne McKenzie, Leandie du Randt, Erik Holm en Marlo Minnaar as gas-aanbieders.
Die drie kunstenaars wat by die Fiëstas vir hul lewensbydrae vereer sal word, is Lida Botha (teater), Ronnie Samaai (musiek) en Pieter Fourie (woordkuns).
Kykers kan ook uitsien na die gewildste fees-, asook die Blou Stoel-toekenning wat by die toekenningsaand bekend gemaak word. Jy kan tot en met 6 Desember vir jou gewildste fees stem deur die webwerf te besoek.